Kék halál

A kék halálnak vagy kék képernyőnek (angolul Blue screen of death, BSoD) nevezett esemény a számítástechnikában a Microsoft Windows operációs rendszerekben megjelenő kék hátterű képernyőre utal, amely akkor jelenik meg, amikor az nem tud helyreállni egy rendszerhibából. Két Windows-hibaképernyő is van, melyeket kék halálnak nevezünk – ezek közül az egyik jelentősen komolyabb, mint a másik.

A kék halált a Windows XP kézikönyvei STOP hibának hívják. A kék képernyők így vagy úgy az összes számítógépes Windows operációs rendszerben megjelentek a Windows 3.1 óta.

A kék halál okai 
„Valódi” kék halál akkor következik be, amikor a Windows NT operációs rendszer rendszermagja nem tud helyreállni egy hibából, és az egyetlen reakció, amit a felhasználó tehet, az operációs rendszer újraindítása, elvesztve ezzel a nem mentett munkát, az éppen akkor futó programok állapotát, és valószínűleg megtörve a fájlrendszer integritását. A kék képernyőn megjelenített információ nem elég annak megállapítására, hogy mi nem működött megfelelően, még az olyanok számára sem, akik hozzáférhetnek a forráskódhoz (például nem tartalmaz veremkiíratást, de ha lenne, akkor is sok munka lenne leírni valahova, ugyanis ekkor nem menthető a képernyő tartalma). Csak azt írja ki, hogy mely pontnál történt meg a kód összeomlása, amely akár teljesen különbözhet a hiba származásától, és így képes félrevezetni a felhasználót, hogy azt higgye, egy hardver hibájáról vagy hasonlóról van szó. A kék halál általában csak akkor jelenik meg, ha a Windows egy nagyon komoly hibát észlel. A kék halálnak ez a változata szerepel a Windows NT-kben, így a Windows 2000-ben, a Windows XP-ben és a Windows 7-ben is.

A kevésbé komoly kék halállal a Microsoft néhány otthoni operációs rendszerein találkozhatunk: a Windows 95-ön, 98-on és Me-n. Ezeken az operációs rendszereken a kék képernyő a fő mód arra, hogy a VxD-k jelentsék a hibákat a felhasználónak. Belsőleg erre a „halálnemre” „_VWIN32_FaultPopup” néven hivatkoznak. A Windows 9x-/Me-típusú kék képernyők lehetőséget adnak a végfelhasználónak az újraindításra vagy a folytatásra. Viszont a VxD-k nem jelenítenek meg kék halált könnyelműen – általában olyan hibát jeleznek, melyeket nem lehet javítani a számítógép újraindítása nélkül, így a halál után a rendszer általában instabil vagy nem válaszol.

A kék képernyők megjelenésének leggyakoribb oka a DLL-ek inkompatibilis változatainak problémái. Ezt az okot gyakran hívják DLL-pokolnak („DLL hell”). A Windows ezeket a DLL-eket akkor tölti be a memóriába, amikor igényli őket az alkalmazás; ha a verziók megváltoznak, akkor legközelebb, amikor az alkalmazás betölti a DLL-t, lehetséges, hogy különbözik attól, amit az alkalmazás vár. Ezek az inkompatibilitások egyre csak nőnek, ahogy egyre több új szoftvert telepítenek, és ez az egyik fő oka annak, hogy miért stabilabbak a frissen telepített Windows-példányok a „régebbieknél”.

Példa a kék halálra 
Az alábbi a magyar nyelvű Windows XP egyik kék képernyőjének szövege:

 A rendszer problémát talált, és a Windows a számítógép károsodásának
 megelőzése érdekében leállt.
 PFN_LIST_CORRUPT
 Ha először látja ezt a hibaképernyőt,
 akkor indítsa újra a számítógépet. Ha ismét megjelenik, kövesse az alábbi lépéseket:
 Ellenőrizze, hogy minden új hardver és szoftver megfelelően van telepítve.
 Ha újonnan telepített rendszerről van szó, akkor az esetleg szükséges Windows-
 frissítések ügyében forduljon a hardver vagy a szoftver gyártójához.
 Ha továbbra is problémái vannak, kapcsoljon ki vagy távolítson el minden újonnan
  telepített hardver-
 és szoftverelemet. Kapcsolja ki a BIOS-ban levő memóriabeállításokat, például a
 gyorsítótárazást és az árnyékozást.
 Ha Csökkentett módra van szüksége a komponensek eltávolításához vagy kikapcsolás
 ához,
 indítsa újra a számítógépet, nyomja meg az F8 billentyűt a Speciális indítási le
 hetőségek kiválasztásához, majd válassza a Csökkentett módot.
 Technikai információ:
 *** STOP: 0x0000005E (0x00000099, 0x00000000, 0x00000000, 0x00000000)
 A fizikai memória listázása…
 A fizikai memóriakiíratás kész...
 További segítséget rendszergazdájától vagy a technikai tanácsadástól kaphat.

Megjelenés 
Alapértelmezés szerint a képernyő fehér (CGA: 0x0F szín; HTML: #FFFFFF szín) betűket jelenít meg kék (EGA: 0x01 szín; HTML: #0000AA szín) hátteren, és információt tartalmaz az aktuális memória- és regiszterértékekről. A Microsoft kis humorral kiadott egy segédeszközt, amellyel a felhasználó módosíthatja a system.ini fájl egyik beállítását, amely a kék halál színeit irányítja, a 16 CGA szín bármelyikeire.

A Windows 95, 98 és Me 80×25-ös szöveges módot használ. A betűkép hasonlít a Fixedsysre. A Windows NT kék halál 80×50-es szöveges módot használ. A képernyőfelbontás 720×400. A Windows XP-s kék képernyő a Lucida Console betűtípust használja.

A kék képernyők ezen típusát nem láthatjuk a Windows NT, 2000 és XP esetében. Ezen kevésbé komoly szoftverhibák esetén a program még mindig összeomolhat, viszont nem viszi magával az egész operációs rendszert, a jobb memóriakezelésnek és a csökkentett öröklődéstámogatásnak köszönhetően. Ezeken a rendszereken a „valódi” kék képernyő csak az olyan esetekben látható, amikor az egész operációs rendszer összeomlik.

Kék halál okozása 
Bizonyos kék képernyőket a WinNuke is tud okozni. A WinNuke nagyon népszerű volt más emberek támadására, és számítógépek lekapcsolására azok internetkapcsolatairól, vagy kék halál okozása végett. A WinNuke-féle sebezhetőség csak a Windows 95-ben van jelen, és javítócsomag elérhető a probléma helyreállítására. Viszont ez a hibajavítás nem gátolja meg azokat a halálokat, melyeket nem a WinNuke okoz.

2003-ban a TweakXP.com munkatársai felfedeztek egy „funkciót”, amellyel kérésre lehet kék halált okozni a Windows XP-ben. Ehhez fel kell venni egy új bejegyzést a Windows rendszerleíró adatbázisába, és ezután a bal oldali Ctrl nyomva tartása mellett, lenyomva kétszer a Scroll Lock billentyűt, automatikusan kék képernyőt kapunk, melyből – természetesen – csak a rendszer újraindításával lehet kilépni.

Létezik egy "könnyedebb" kék halál, amely az éppen használatban levő optikai lemez cseréjével érhető el. A rendszer ekkor a már ismert stílusú képernyőn figyelmeztet az adathordozót azonosító kötetcímke eltérésére. Windows 95 esetén az eredeti lemez visszahelyezésével időnként menthető volt a helyzet, de előfordult, hogy csak az újraindítás segített. A Windows Me már hibátlanul kezeli a problémát, az eredeti adathordozó visszahelyezése után a munka folytatható. Az újabb Windows változatok (2000, XP) még tovább fejlődtek e tekintetben, lehetőséget adnak a probléma figyelmen kívül hagyására, és a munka folytatására.

Van egy kevésbé ismert módszer is, amit csak a régebbi Windows változatok alatt lehet használni.
Windows 98-on a Futtatás… -ba beírt paranccsal "C:\con\con"-nal, vagy HTML-ben az  használatával.

Ugyanezen módszer kissé megcsavart változatainak némelyike egészen a mai napig kék halált okozhat. Pl. a "notepad con" parancs XP SP2-ig kékhalált okozott.

Kék halál a termékbemutatón 
A Microsoft akkori vezérigazgatója, Bill Gates 1998. április 20-án épp legújabb terméküket, a Windows 98-at próbálta bemutatni a Comdex Spring 1998 Convention bemutatóján, de kis hiba csúszott a demonstrációba. A nevezetes demót egy Microsoft-alkalmazott vezette, aki épp egy lapolvasót próbált csatlakoztatni a számítógéphez, amikor a rendszer egy kék képernyő kíséretében összeomlott. Gates mosolyogva mondta: „Na, ezért nem jelentetjük egyelőre meg a Windows 98-at.”

Jegyzetek

Külső hivatkozások 

 Andy Mallett's legendary Gallery of Blue Screens and Open Source Tips
 Bill Gates gets the BSoD at the unveiling of Windows 98
 "Windows Server 2003 Troubleshooting Stop Errors" – microsoft.com
 Troubleshooting Windows STOP Messages
 MVP Mark Salloway's Windows XP Resource Center – Introduction to Stop Errors
 BSoD Gallery, including ATMs, Billboards, Slot machines and more
 Bloopers bedevil Gates at CES – BSoD during Bill Gates' keynote address at the 2005 Consumer Electronics Show in Las Vegas (ZDNet, January 7, 2005).
 Original report of RSoD from a Microsoft employee
 BSoD upgrades to RSoD in Longhorn from Joi Ito
 Bluescreeners Developer Team
 Ballmer írta a kék halált (index.hu; hozzáférés: 2014. 09. 05.)

Microsoft Windows